EPISTOLA LXXVI AD ABIGAUM. 1. 2. 3.
Abigao Presbytero excusat se, quod non scripserit: eumque consolatur, ne moleste ferat caecitatem corporis, cum animo cernat. Denique integritatem ejus laudat, eique commendat Theodoram viduam Lucinii.
Quanquam mihi multorum sim conscius peccatorum, et quotidie in oratione flexis genibus loquar: « Delicta juventutis meae, et ignorantias meas ne memineris » : tamen sciens dictum esse ab Apostolo: « Ne inflatus superbia incidat in judicium diaboli » : Et in alio loco scriptum: « Superbis Deus resistit; humilibus autem dat gratiam » , nihil ita a pueritia conatus sum vitare quam tumentem animum, et cervicem erectam, Dei contra se odia provocantem. Novi 456 enim magistrum et Dominum et Deum meum in carnis humilitate dixisse: « Discite a me, quia mitis sum et humilis corde » : et ante per os David cecinisse: « Memento, Domine, David, et omnis mansuetudinis ejus » . Et in alio loco legimus: « Ante gloriam humiliabitur cor viri; et ante ruinam elevatur » . Itaque obsecro te, ne me putes sumptis litteris tuis ante tacuisse; et aliorum, vel infidelitatem, vel negligentiam in me referas. Quid enim causae erat, ut provocatus officio, tacerem, et amicitias tuas meo silentio repellerem, qui ultro soleo bonorum appetere necessitudinem, et me eorum ingerere caritati? « Quia meliores sunt duo, quam unus: et si alter ceciderit, ab altero fulcietur. Funiculus triplex non facile rumpitur, et frater fratrem adjuvans, exaltabitur » . Scribe igitur audacter; et absentiam corporum, crebro vince sermone. Nec doleas, si hoc non habeas quod formiculae, et muscae, et serpentes habent, id est, carnis oculos: sed illum te oculum habere laetare, de quo in Cantico dicitur Canticorum: « Vulnerasti me, soror mea sponsa, uno de oculis tuis » ; quo Deus videtur; de quo a Moyse dicitur: « Transiens videbo visionem hanc magnam » . Denique quosdam etiam mundi Philosophos legimus, ut totam cogitationem ad mentis cogerent puritatem, sibi oculos eruisse. Et a Propheta dicitur: « Intravit mors per fenestras vestras » . Et Apostoli audiunt; « Qui viderit mulierem ad concupiscendum eam, jam moechatus est eam in corde suo » . Unde praecipitur eis, ut levent oculos, et videant candidas segetes, quae paratae sunt ad metendum . Quod autem precaris, ut nostris monitis Nabuchodonosor, et Rapsaces, et Nabuzardan, et Holofernes in te occidantur, NUNQUAM nostra auxilia postulares, si in te viverint. Sed quia illi mortui sunt, et cum Zorobabel, et cum Jesu filio Josedec Sacerdote magno , cum Ezra quoque, et Neemia ruinas Jerusalem aedificare coepisti; nec mittis mercedes in pertusum sacculum, sed thesauros tibi in coelestibus paras, idcirco nostras appetis amicitias, quos Christi famulos arbitraris. 457 Sanctam filiam meam Theodoram, sororem beatae memoriae Lucinii, per se commendatam, meo sermone commendo, ut in coepto itinere non lassetur; ut ad Terram sanctam multo per eremum labore perveniat: ut non putet perfectam esse virtutem exisse de Aegypto; sed per innumerabiles insidias ad montem Nabo, et ad Jordanem fluvium pervenire : ut accipiat secundam in Galgala circumcisionem: ut illi Jericho corruat, sacerdotalium tubarum subversa clangoribus: ut juguletur Adonisedec: ut Hai, et Azor pulcherrimae quondam corruant civitates . Fratres qui nobiscum in Monasterio sunt, te salutant. Sanctos qui nos diligere dignantur , per te oppido salutamus.
(Psal. 24. 7) (I. Tim. 3. 6) (Jacob.
4. 6) (Matth. 11. 29) (Ps. 131. 1) (Prov. 18. 12) (Eccles. 4. 9) (Cant. 4. 9) (Exod. 3. 3) (Jer. 9. 21) (Matth. 5.

18) (Luc. 21; et Joan. 4) (1. Esd. 3) (Num. 33) (Jos. 3. 5. 6. 10. 11)
[al. conantur ]